ירמיהו פרק כח

מבוא

פרק כח עוסק באמצע **ימי צדקיהו** - בשנה החמישית למלכותו. בפרק מוצג עימות בין **ירמיהו**, המביא את **דבר ה'** שיש להיכנע לעול מלך בבל, לבין **חנניה בן עזור**, המנבא גם הוא **בשם ה'** - נבואת נחמה על כך שעול בבל יישבר בעוד שנתיים. הפרק מתאר את תגובותיו השונות של ירמיהו לנבואת חנניה.

שאלות מכוונות למידה

א. מה הייתה נבואתו של חנניה בן עזור?

ב. כיצד הגיב ירמיהו למשמע דבריו? מדוע בחר להגיב כך?

ג. כיצד יכול העם להכריע למי להאמין?

ד. כיצד הוכרע העימות בין חנניה לירמיהו?

|  |
| --- |
| נבואת חנניה בן עזור |

ירמיהו פרק כח

(א) וַיְהִי בַּשָּׁנָה הַהִיא בְּרֵאשִׁית מַמְלֶכֶת צִדְקִיָּה מֶלֶךְ יְהוּדָה בַּשָּׁנָה הָרְבִעִית בַּחֹדֶשׁ הַחֲמִישִׁי

אָמַר אֵלַי חֲנַנְיָה בֶן עַזּוּר הַנָּבִיא אֲשֶׁר מִגִּבְעוֹן בְּבֵית ה' לְעֵינֵי הַכֹּהֲנִים וְכָל הָעָם לֵאמֹר:

(ב) כֹּה אָמַר ה' צְבָאוֹת אֱלֹהֵי יִשְׂרָאֵל לֵאמֹר שָׁבַרְתִּי אֶת עֹל מֶלֶךְ בָּבֶל:

(ג) בְּעוֹד שְׁנָתַיִם יָמִים אֲנִי מֵשִׁיב אֶל הַמָּקוֹם הַזֶּה

אֶת כָּל כְּלֵי בֵּית ה' אֲשֶׁר לָקַח נְבוּכַדְנֶאצַּר מֶלֶךְ בָּבֶל מִן הַמָּקוֹם הַזֶּה וַיְבִיאֵם בָּבֶל:

(ד) וְאֶת יְכָנְיָה בֶן יְהוֹיָקִים מֶלֶךְ יְהוּדָה וְאֶת כָּל גָּלוּת יְהוּדָה הַבָּאִים בָּבֶלָה אֲנִי מֵשִׁיב אֶל הַמָּקוֹם הַזֶּה

נְאֻם ה' כִּי אֶשְׁבֹּר אֶת עֹל מֶלֶךְ בָּבֶל:

פרק כח הוא המשכו של פרק כז. **בפרק כז** ירמיהו ניבא נגד כל נביאי השקר אשר תמכו ביציאה למרד נגד בבל. ירמיהו פנה לעמים, לצדקיהו, לכהנים ולעם ואמר להם - שלא יקשיבו לדברי נביאי השקר "כִּי שֶׁקֶר הֵם נִבְּאִים לָכֶם" (כז, יד). כדי לחזק את נבואתו, הוא שם על עצמו באופן סמלי מוסרות ומוטות ובכך הביע את עמדתו הברורה והנחרצת, שעל עם ישראל ועל שאר עמי האזור להשתעבד למלך בבל ולא למרוד בו. **בפרק כח** אנו שומעים על עימות המתרחש בבית ה' לעיני הכוהנים וכל העם בין שני נביאים - ירמיהו בן חלקיהו וחנניה בן עזור. העימות הוא סביב השאלה: מה צופן העתיד בעניין השליטה האימפריאלית של מלכות בבל על עמי האזור?

**כיצד יכריע העם למי משני הדוברים יש להאמין?**

**כיצד ידעו השומעים מי הוא נביא אמת המדבר בשם ה'?**

1. קרא את פסוקים א-ד, וענה:

א. לפי נבואת חנניה בן עזור מה יקרה בעתיד (פרט שלושה דברים עיקרים)?

ב. האם חנניה בן עזור מציע למרוד במלך בבל?

הרטוריקה[[1]](#footnote-1) של חנניה בן עזור

1. חנניה בו עזור משתמש בצורה מרשימה ברטוריקה, כדי לשכנע את הכוהנים והעם בצדקת דבריו. מה הם הכלים הרטוריים שבהם הוא משתמש?

(1) חנניה בונה את נאומו במבנה כיאסטי מרשים שתכליתו להעביר לצבור שומעיו מסר ברור:

**שָׁבַרְתִּי אֶת עֹל מֶלֶךְ בָּבֶל.**.

**בְּעוֹד שְׁנָתַיִם יָמִים אֲנִי מֵשִׁיב**

**אֲנִי מֵשִׁיב אֶל הַמָּקוֹם הַזֶּה נְאֻם ה'**

**כִּי אֶשְׁבֹּר אֶת עֹל מֶלֶךְ בָּבֶל.**

**אֶת כָּל כְּלֵי בֵּית ה' אֲשֶׁר... וַיְבִיאֵם בָּבֶל.**

**וְאֶת יְכָנְיָה בֶן יְהוֹיָקִים מֶלֶךְ יְהוּדָה**

**וְאֶת כָּל גָּלוּת יְהוּדָה הַבָּאִים בָּבֶלָה**

**א**

**ב**

**ג**

**ב**

**א**

(2) הנאום פותח בהצהרה דרמטית: **"שברתי את על מלך בבל".** בבשורה משמחת זו פותח חנניה את דבריו ומרכז סביבו את כל קהל השומעים.

(3) המסר המרכזי שבמשפט הפותח מציג את נפילתו של מלך בבל כדבר שכבר קרה. **"שברתי"**. לא "ביום ההוא אשבור..."

(4) שבירת עול מלך בבל היא גם המשפט הסוגר את הנבואה: "כי אשבר את על מלך בבל". כך מוצב המסר המרכזי של הנבואה בפתיחה ובסיום הדברים.

(5) חנניה נוקב בזמן המדויק שבו תתגשם הנבואה: **"בעוד שנתיים ימים"**. נקיטת זמן מדויק להתגשמות הנבואה היא תופעה יוצאת דופן אצל נביאי השקר. ציון הזמן מהווה אמצעי קל לבחינת מהימנות הנביא, ולכן סביר שנביאי שקר יעדיפו להימנע מכך, כדי שדבריהם לא יתבדו במועד מוגדר. אך דווקא נקיטת זמן מדויק יוצרת תחושה של ביטחון בוודאות המסר.

(6) פעמיים חנניה מדבר על מה שגלה לבבל **"ויביאם בבל" ו-"הבאים בבלה"** - הכלים והגולים. אך כנגד בואם לבבל מצטט חנניה פעמיים את דבר ה' **"אני משיב"**. בכך נותן חנניה תחושה של שמחה לקראת שובם הקרוב של הגולים.

(7) בגוף הנאום מפרט חנניה בהרחבה את כל הצפויים לשוב מן הגלות (כלי בית ה', יכניה, הגולים מיהודה). במרכזו של הנאום מציב חנניה את שובו של המלך יכניה (יהויכין) שהיה בוודאי מושא געגועי העם.

1. במה הנבואה של חנניה בן עזור בפרק כח, סותרת את נבואת ירמיהו בפרק כז?

|  |
| --- |
| תגובת ירמיהו לנבואת חנניה |

ירמיהו פרק כח

(ה) וַיֹּאמֶר יִרְמְיָה הַנָּבִיא אֶל חֲנַנְיָה הַנָּבִיא לְעֵינֵי הַכֹּהֲנִים וּלְעֵינֵי כָל הָעָם הָעֹמְדִים בְּבֵית ה':

(ו) וַיֹּאמֶר יִרְמְיָה הַנָּבִיא אָמֵן, כֵּן יַעֲשֶׂה ה',

יָקֵם ה' אֶת דְּבָרֶיךָ אֲשֶׁר נִבֵּאתָ לְהָשִׁיב כְּלֵי בֵית ה' וְכָל הַגּוֹלָה מִבָּבֶל אֶל הַמָּקוֹם הַזֶּה:

(ז) אַךְ שְׁמַע נָא הַדָּבָר הַזֶּה אֲשֶׁר אָנֹכִי דֹּבֵר בְּאָזְנֶיךָ וּבְאָזְנֵי כָּל הָעָם:

(ח) הַנְּבִיאִים אֲשֶׁר הָיוּ לְפָנַי וּלְפָנֶיךָ מִן הָעוֹלָם וַיִּנָּבְאוּ אֶל אֲרָצוֹת רַבּוֹת וְעַל מַמְלָכוֹת גְּדֹלוֹת לְמִלְחָמָה וּלְרָעָה וּלְדָבֶר:

(ט) הַנָּבִיא אֲשֶׁר יִנָּבֵא לְשָׁלוֹם בְּבֹא דְּבַר הַנָּבִיא יִוָּדַע הַנָּבִיא אֲשֶׁר שְׁלָחוֹ ה' בֶּאֱמֶת:

1. עיין בפסוקים ה-ו, וענה:

א. כתוב **בלשונך**, כיצד הגיב ירמיהו לנבואה של חנניה בו עזור?

ב. מה **מפתיע** בתגובה של ירמיהו, כיצד היינו מצפים שהוא יגיב, ומדוע?

|  |  |
| --- | --- |
| **ר"י קרא, ירמיהו כח, ו**  אמן כן יעשה ה', יקם את דבריך... - פתרונו: מי ייתן ה' ויהיו דבריך מתקיימין אשר ניבאת להשיב כלי בית ה' ואת יכניה מלך יהודה ואת גלות יהודה אל המקום הזה, ונבואתי בטילה, שניבאתי על כל הכלים הנותרים בבית ה' ובית מלך יהודה וירושלים "בבלה יובאו ושמה יהיו עד יום פוקדי אותם..." | **עמוס חכם, המאבק בין נביאי האמת לנביאי השקר[[2]](#footnote-2)**  בהתחלה הוא נראה כמטיל ספק בדבר ואומר: "אמן, כן יעשה ה'". הוא רוצה שיהיה כך, אבל איננו בטוח שיהיה כך, ועובר זמן עד שהוא מקבל נבואה שמבררת לו כי באמת נבואת חנניה הייתה נבואת שקר. יש מפרשים המתפלאים על זה. אבל סבורני שצריך להשלים עם העובדה שכך הוא: יש לפעמים שנביא מתנבא נבואה ואין אנו בטוחים אם היא נבואת שקר או נבואת אמת. אפילו ירמיהו צריך לקבל חזון מיוחד שיגלה לו שהיא נבואת אמת. |

1. כיצד ניתן להסביר את התגובה המפתיעה של ירמיהו לנבואת חנניה? ענה לפי אחד הפירושים שלעיל.

****הקושי לזהות האם חנניה בן עזור הוא נביא אמת או נביא שקר****

1. בשלב הזה הכוהנים העם (וגם אנחנו הקוראים) מתקשים לדעת האם מדובר בנביא אמת או בנביא שקר.

הבא חמישה נימוקים מדוע נבואתו של חנניה בן עזור נשמעת להם כנבואת אמת.

ירמיהו פרק כח

(א) וַיְהִי בַּשָּׁנָה הַהִיא בְּרֵאשִׁית מַמְלֶכֶת צִדְקִיָּה מֶלֶךְ יְהוּדָה בַּשָּׁנָה הָרְבִעִית בַּחֹדֶשׁ הַחֲמִישִׁי

אָמַר אֵלַי חֲנַנְיָה בֶן עַזּוּר הַנָּבִיא אֲשֶׁר מִגִּבְעוֹן בְּבֵית ה' לְעֵינֵי הַכֹּהֲנִים וְכָל הָעָם לֵאמֹר:

(ב) כֹּה אָמַר ה' צְבָאוֹת אֱלֹהֵי יִשְׂרָאֵל לֵאמֹר שָׁבַרְתִּי אֶת עֹל מֶלֶךְ בָּבֶל:

(ג) בְּעוֹד שְׁנָתַיִם יָמִים אֲנִי מֵשִׁיב אֶל הַמָּקוֹם הַזֶּה

אֶת כָּל כְּלֵי בֵּית ה' אֲשֶׁר לָקַח נְבוּכַדְנֶאצַּר מֶלֶךְ בָּבֶל מִן הַמָּקוֹם הַזֶּה וַיְבִיאֵם בָּבֶל:

(ד) וְאֶת יְכָנְיָה בֶן יְהוֹיָקִים מֶלֶךְ יְהוּדָה וְאֶת כָּל גָּלוּת יְהוּדָה הַבָּאִים בָּבֶלָה אֲנִי מֵשִׁיב אֶל הַמָּקוֹם הַזֶּה

נְאֻם ה' כִּי אֶשְׁבֹּר אֶת עֹל מֶלֶךְ בָּבֶל:

(ה) וַיֹּאמֶר יִרְמְיָה הַנָּבִיא אֶל חֲנַנְיָה הַנָּבִיא לְעֵינֵי הַכֹּהֲנִים וּלְעֵינֵי כָל הָעָם הָעֹמְדִים בְּבֵית ה':

(ו) וַיֹּאמֶר יִרְמְיָה הַנָּבִיא אָמֵן, כֵּן יַעֲשֶׂה ה',

יָקֵם ה' אֶת דְּבָרֶיךָ אֲשֶׁר נִבֵּאתָ לְהָשִׁיב כְּלֵי בֵית ה' וְכָל הַגּוֹלָה מִבָּבֶל אֶל הַמָּקוֹם הַזֶּה:

(ז) אַךְ שְׁמַע נָא הַדָּבָר הַזֶּה אֲשֶׁר אָנֹכִי דֹּבֵר בְּאָזְנֶיךָ וּבְאָזְנֵי כָּל הָעָם:

(ח) הַנְּבִיאִים אֲשֶׁר הָיוּ לְפָנַי וּלְפָנֶיךָ מִן הָעוֹלָם וַיִּנָּבְאוּ אֶל אֲרָצוֹת רַבּוֹת וְעַל מַמְלָכוֹת גְּדֹלוֹת לְמִלְחָמָה וּלְרָעָה וּלְדָבֶר:

(ט) הַנָּבִיא אֲשֶׁר יִנָּבֵא לְשָׁלוֹם בְּבֹא דְּבַר הַנָּבִיא יִוָּדַע הַנָּבִיא אֲשֶׁר שְׁלָחוֹ ה' בֶּאֱמֶת:

(י) וַיִּקַּח חֲנַנְיָה הַנָּבִיא אֶת הַמּוֹטָה מֵעַל צַוַּאר יִרְמְיָה הַנָּבִיא וַיִּשְׁבְּרֵהוּ:

(יא) וַיֹּאמֶר חֲנַנְיָה לְעֵינֵי כָל הָעָם לֵאמֹר כֹּה אָמַר ה' כָּכָה אֶשְׁבֹּר אֶת עֹל נְבֻכַדְנֶאצַּר מֶלֶךְ בָּבֶל

בְּעוֹד שְׁנָתַיִם יָמִים מֵעַל צַוַּאר כָּל הַגּוֹיִם וַיֵּלֶךְ יִרְמְיָה הַנָּבִיא לְדַרְכּוֹ: פ

(יב) וַיְהִי דְבַר ה' אֶל יִרְמְיָה אַחֲרֵי שְׁבוֹר חֲנַנְיָה הַנָּבִיא אֶת הַמּוֹטָה מֵעַל צַוַּאר יִרְמְיָה הַנָּבִיא לֵאמֹר:

(יג) הָלוֹךְ וְאָמַרְתָּ אֶל חֲנַנְיָה לֵאמֹר כֹּה אָמַר ה' מוֹטֹת עֵץ שָׁבָרְתָּ וְעָשִׂיתָ תַחְתֵּיהֶן מֹטוֹת בַּרְזֶל:

(יד) כִּי כֹה אָמַר ה' צְבָאוֹת אֱלֹהֵי יִשְׂרָאֵל

עֹל בַּרְזֶל נָתַתִּי עַל צַוַּאר כָּל הַגּוֹיִם הָאֵלֶּה לַעֲבֹד אֶת נְבֻכַדְנֶאצַּר מֶלֶךְ בָּבֶל וַעֲבָדֻהוּ וְגַם אֶת חַיַּת הַשָּׂדֶה נָתַתִּי לוֹ:

(טו) וַיֹּאמֶר יִרְמְיָה הַנָּבִיא אֶל חֲנַנְיָה הַנָּבִיא שְׁמַע נָא חֲנַנְיָה לֹא שְׁלָחֲךָ ה' וְאַתָּה הִבְטַחְתָּ אֶת הָעָם הַזֶּה עַל שָׁקֶר:

(טז) לָכֵן כֹּה אָמַר ה' הִנְנִי מְשַׁלֵּחֲךָ מֵעַל פְּנֵי הָאֲדָמָה הַשָּׁנָה אַתָּה מֵת כִּי סָרָה דִבַּרְתָּ אֶל ה':

(יז) וַיָּמָת חֲנַנְיָה הַנָּבִיא בַּשָּׁנָה הַהִיא בַּחֹדֶשׁ הַשְּׁבִיעִי:

1. המילה המנחה בפרק כח היא "נביא", היא מופיעה **תשע עשרה פעם.** עיין בכל הפרק, וענה:

א. סמן במרקר ירוק, כל מקום שהמילה "נביא" היא שם תואר לירמיהו (צמודה לשם ירמיהו).

ב. סמן במרקר צהוב, כל מקום שהמילה "נביא" היא שם תואר לחנייה בן עזור (צמודה לשם חנניה)

ג. סמן במרקר כחול, כל מקום שהשם "נביא" או הפועל "נביא" מופיע בהקשר כללי.

ד. כמה פעמים היא מתייחסת לירמיהו, כמה פעמים היא מתייחסת לחנניה, וכמה פעמים היא מופיעה בהקשר אחר?

ה. מה ניתן להסיק מהנתונים שנחשפו משאלות א-ד? (שתי מסקנות)

****האבחנה בין נביא שקר לנביא אמת****

אחרי חורבן בית המקדש, התברר שירמיהו היה נביא אמת - שהרי נבואותיו התגשמו, ואילו חנניה בן עזור היה נביא שקר - שהרי נבואותיו הטובות לא התקיימו. אבל מבחינת העם שחי לפני החורבן, ושנכח בעימות בין ירמיהו לבין חנניה בן עזור, לא היה ברור לו מי מהם הוא נביא אמת ומי נביא שקר. הפרק עצמו מכנה כל אחד מהם שש פעמים בכינוי "נביא". הכינויים השווים הללו מדגישים את הדילמה שעמדה בפני העם, כיצד ניתן לדעת בוודאות מי מביניהם באמת אומר את דבר ה'? מציאותם של שני נביאים הטוענים שהם מדברים בשם ה' מעוררת את השאלה כיצד יכול העם להבחין מי הוא נביא האמת ומי נביא השקר. כבר חומש דברים מתמודד עם השאלה הזו:

דברים פרק יח

(כ) אַךְ הַנָּבִיא אֲשֶׁר יָזִיד לְדַבֵּר דָּבָר בִּשְׁמִי אֵת אֲשֶׁר לֹא צִוִּיתִיו לְדַבֵּר וַאֲשֶׁר יְדַבֵּר בְּשֵׁם אֱלֹהִים אֲחֵרִים וּמֵת הַנָּבִיא הַהוּא:

(כא) וְכִי תֹאמַר בִּלְבָבֶךָ אֵיכָה נֵדַע אֶת הַדָּבָר אֲשֶׁר לֹא דִבְּרוֹ ה':

(כב) אֲשֶׁר יְדַבֵּר הַנָּבִיא בְּשֵׁם ה' וְלֹא יִהְיֶה הַדָּבָר וְלֹא יָבֹא הוּא הַדָּבָר אֲשֶׁר לֹא דִבְּרוֹ ה' בְּזָדוֹן דִּבְּרוֹ הַנָּבִיא לֹא תָגוּר מִמֶּנּוּ:

1. עיין בדברים יח, כ-ב, וענה:

א. לפי הנאמר בספר דברים, כיצד ניתן לברר האם נביא מסוים הוא נביא אמת או נביא שקר? (שני קריטריונים)

ב. מה הקושי בקריטריונים הללו, מדוע הם אינם מספיקים?

בפרקינו גם ירמיהו מתייחס לקושי לקבוע, מי הוא נביא אמת ומי נביא שקר, ומוסיף עוד הבחנה:

ירמיהו פרק כח

(ז) אַךְ שְׁמַע נָא הַדָּבָר הַזֶּה אֲשֶׁר אָנֹכִי דֹּבֵר בְּאָזְנֶיךָ וּבְאָזְנֵי כָּל הָעָם:

(ח) הַנְּבִיאִים אֲשֶׁר הָיוּ לְפָנַי וּלְפָנֶיךָ מִן הָעוֹלָם וַיִּנָּבְאוּ אֶל אֲרָצוֹת רַבּוֹת וְעַל מַמְלָכוֹת גְּדֹלוֹת לְמִלְחָמָה וּלְרָעָה וּלְדָבֶר:

(ט) הַנָּבִיא אֲשֶׁר יִנָּבֵא לְשָׁלוֹם בְּבֹא דְּבַר הַנָּבִיא יִוָּדַע הַנָּבִיא אֲשֶׁר שְׁלָחוֹ ה' בֶּאֱמֶת:

רש"י מפרש את דברי ירמיהו:

רש"י ירמיהו פרק כח, פסוק ז

אך שמע נא וגו', עד הנביא אשר ינבא לשלום - אמר אני מתנבא פורעניות, אם לא יבא - איני שקרן כי הקדוש ברוך הוא נחם על הרעה, אבל "הנביא אשר ינבא לשלום" וגו' "בבא דבר הנביא יודע הנביא אשר שלחו ה' באמת", אבל אם לא יבא דברו - שקרן הוא.

אף הרמב"ם הולכת בעקבות ירמיהו ודברי רש"י ומתווה את כללי ההבחנה בין נביא שקר לנביא אמת:

רמב"ם הלכות יסודי התורה, פרק י הלכה ד

הא למדת שבדברי הטובה בלבד יבחן הנביא, הוא שירמיהו אמר בתשובתו לחנניה בן עזור כשהיה ירמיה מתנבא לרעה וחנניה לטובה, אמר לו לחנניה: אם לא יעמדו דברי אין בזה ראיה שאני נביא שקר, אבל אם לא יעמדו דבריך יודע שאתה נביא שקר, שנאמר "אך שמע נא את הדבר הזה" וגו' "הנביא אשר ידבר שלום, בבוא דבר הנביא יודע הנביא אשר שלחו ה' באמת".

1. עיין בפסוקים ז-ח ודברי רש"י ורמב"ם, וענה:

א. מהו הקריטריון הנוסף שהוסיף ירמיהו, שעוזר לקבוע האם נביא מסוים הוא נביא אמת או נביא שקר?

ב. מדוע הקריטריון שהוסיף ירמיהו אינו מכניס למלכוד את ירמיהו עצמו, אך מכניס למלכוד את חנניה?

ג. האם ההבחנה שהוסיף ירמיהו פתרה את הקושי לקבוע בזמן אמירת הנבואה, מיהו נביא אמת? נמק.

|  |
| --- |
| המשך נבואת חנניה, ותגובת ה' וירמיהו |

המשך נבואת חנניה

ירמיהו פרק כח

(י) וַיִּקַּח חֲנַנְיָה הַנָּבִיא אֶת הַמּוֹטָה מֵעַל צַוַּאר יִרְמְיָה הַנָּבִיא וַיִּשְׁבְּרֵהוּ:

(יא) וַיֹּאמֶר חֲנַנְיָה לְעֵינֵי כָל הָעָם לֵאמֹר

כֹּה אָמַר ה' כָּכָה אֶשְׁבֹּר אֶת עֹל נְבֻכַדְנֶאצַּר מֶלֶךְ בָּבֶל בְּעוֹד שְׁנָתַיִם יָמִים מֵעַל צַוַּאר כָּל הַגּוֹיִם

וַיֵּלֶךְ יִרְמְיָה הַנָּבִיא לְדַרְכּוֹ: פ

1. עיין בפסוקים י-יא וענה:

א. בפרק כז ה' ציווה את ירמיהו להתהלך עם מוסרות ומוטות על צווארו, מה המסר שרצה ירמיהו להעביר לעם על ידי המוטות הללו שעל צווארו?

ב. מה עושה חנניה בן עזור למוטות שעל צווארי ירמיהו, ומה המסר שהוא רוצה להעביר לעם ע"י המעשה הזה?

ג. כיצד מגיב ירמיהו למעשה של חנניה בן עזור? נסה להציע הסבר לתגובה של ירמיהו.

תגובת ה' וירמיהו לנבואת חנניה

ירמיהו פרק כח

(יב) וַיְהִי דְבַר ה' אֶל יִרְמְיָה אַחֲרֵי שְׁבוֹר חֲנַנְיָה הַנָּבִיא אֶת הַמּוֹטָה מֵעַל צַוַּאר יִרְמְיָה הַנָּבִיא לֵאמֹר:

(יג) הָלוֹךְ וְאָמַרְתָּ אֶל חֲנַנְיָה לֵאמֹר כֹּה אָמַר ה' מוֹטֹת עֵץ שָׁבָרְתָּ וְעָשִׂיתָ תַחְתֵּיהֶן מֹטוֹת בַּרְזֶל:

(יד) כִּי כֹה אָמַר ה' צְבָאוֹת אֱלֹהֵי יִשְׂרָאֵל

עֹל בַּרְזֶל נָתַתִּי עַל צַוַּאר כָּל הַגּוֹיִם הָאֵלֶּה לַעֲבֹד אֶת נְבֻכַדְנֶאצַּר מֶלֶךְ בָּבֶל וַעֲבָדֻהוּ וְגַם אֶת חַיַּת הַשָּׂדֶה נָתַתִּי לוֹ:

(טו) וַיֹּאמֶר יִרְמְיָה הַנָּבִיא אֶל חֲנַנְיָה הַנָּבִיא שְׁמַע נָא חֲנַנְיָה לֹא שְׁלָחֲךָ ה' וְאַתָּה הִבְטַחְתָּ אֶת הָעָם הַזֶּה עַל שָׁקֶר:

(טז) לָכֵן כֹּה אָמַר ה' הִנְנִי מְשַׁלֵּחֲךָ מֵעַל פְּנֵי הָאֲדָמָה הַשָּׁנָה אַתָּה מֵת כִּי סָרָה דִבַּרְתָּ אֶל ה':

(יז) וַיָּמָת חֲנַנְיָה הַנָּבִיא בַּשָּׁנָה הַהִיא בַּחֹדֶשׁ הַשְּׁבִיעִי:

1. עיין בפסוקים יב-יז, וענה:

א. מה ה' מצווה את ירמיהו לעשות במקום מוטות העץ ששבר חנניה, ומה המסר של המעשה הזה?

ב. כיצד ניתן להסביר את החוסר תגובה של ירמיהו בפסוק יא, לעומת התגובה החריפה שלו בפסוקים טו-טז?

1. דבריו הקשים של ה' לירמיהו על חנניה מהווים תגובה ישירה לדברים שאמר חנניה. בתגובת ירמיהו בשם ה' לנבואת חנניהו יש שימוש במילים דומות שבהן עשה שימוש חנניה וזאת כדי להראות שזו תגובת נגד וישירה לדבריו. מצא בדברי ירמיהו ביטוים דומים המהווים מענה ישיר לנבואת חנניה, ורשום אותם בטבלה שלפניך.

|  |  |
| --- | --- |
| **נבואת חנניה בן עזור** | **תגובת ירמיהו בשם ה' לנבואת חנניה** |
| "כֹּה אָמַר ה' צְבָאוֹת אֱלֹהֵי יִשְׂרָאֵל" (ב) |  |
| "וַיִּקַּח חֲנַנְיָה הַנָּבִיא אֶת הַמּוֹטָה מֵעַל צַוַּאר יִרְמְיָה הַנָּבִיא וַיִּשְׁבְּרֵהוּ" (י') |  |
| "כֹּה אָמַר ה' כָּכָה אֶשְׁבֹּר אֶת עֹל נְבֻכַדְנֶאצַּר מֶלֶךְ בָּבֶל בְּעוֹד שְׁנָתַיִם יָמִים מֵעַל צַוַּאר כָּל הַגּוֹיִם..." (יא) |  |
| "בְּעוֹד שְׁנָתַיִם יָמִים..." (יא)  (השיעבוד לבבל ייפסק וכלי המקדש והגולים ישבו לירושלים) |  |

סוף דבר

הכתוב מציין כי נבואת האמת של ירמיהו התגשמה כפי שהבטיח ירמיהו:

ירמיהו פרק כח

(יז) וַיָּמָת חֲנַנְיָה הַנָּבִיא בַּשָּׁנָה הַהִיא בַּחֹדֶשׁ הַשְּׁבִיעִי:

* ירושלמי במסכת סנהדרין דף יא ה"ה

"וימת חנניה הנביא בשנה ההיא בחדש השביעי" - כבר היה שנה אחרת ואתה אומר "בשנה ההיא"? אלא מלמד שמת בערב ראש השנה, וציוה את בניו ואת בני בניו להסתיר את הדבר, ושיוציאוהו לאחר ראש השנה, בשביל לעשות את נבואתו של ירמיהו שקר.

מדרש זה מבקש לתאר את דבקותו של נביא השקר במאבקו בנביא האמת. אף שהוכח מעל לכל ספק שנבואת ירמיהו לחנניה התגשמה, עדיין מבקש חנניה לצאת מנצח במאבק.

1. **רטוריקה** היא אמנות השכנוע באמצעות ה[שפה.](https://he.wikipedia.org/wiki/%D7%A9%D7%A4%D7%94) אמנות זו מתארת את האמצעים בהם יכול אדם להשתמש כדי להעביר רעיון מסוים בדרך המתאימה ביותר לשכנוע את בן שיחו. [↑](#footnote-ref-1)
2. מתוך הספר עיונים בספר ירמיהו, הוצאת משרד הביטחון. [↑](#footnote-ref-2)